Liite I: Uudet aloitteet

Liite II: REFIT-aloitteet

Nro Otsikko Yksinkertaistamistavoite/-mahdollisuudet (lyhyt selitys tarkistusten REFIT-tavoitteesta sekä arviointien ja toimivuustarkastusten tarjoamista yksinkertaistamismahdollisuuksista)

Euroopan vihreän kehityksen ohjelma

1. Kaupan pitämistä koskevien vaatimusten arviointi (vaatimukset sisältyvät yhteisiä markkinajärjestelyjä koskevaan asetukseen, aamiaisdirektiiveihin ja yhteisen markkinajärjestelyn sekundaarilainsäädäntöön) Kaupan pitämistä koskevien vaatimusten arviointi auttaa arvioimaan eri säädösten yhdenmukaisuutta ja kartoittamaan yksinkertaistamismahdollisuuksia. Arvioinnin tuloksia voidaan käyttää perustana pohdittaessa kaupan pitämistä koskeviin vaatimuksiin liittyvien sääntelymuutosten tarvetta.

2. EU:ssa suojattuja maantieteellisiä merkintöjä ja aitoja perinteisiä tuotteita koskeva arviointi Maantieteellisiä merkintöjä ja aitoja perinteisiä tuotteita koskeva arviointi auttaa arvioimaan EU:n laatujärjestelmien oikeudellisen kehyksen eri osien keskinäistä johdonmukaisuutta ja tarjoaa mahdollisuuden tarkastella tarvetta järjestelmän parantamiseen (nykyaikaistaminen, yksinkertaistaminen ja virtaviivaistaminen). Arvioinnin tuloksia voidaan käyttää perustana pohdittaessa EU:n laatujärjestelmiin liittyvien sääntelymuutosten tarvetta.

3. Tietyistä päästökauppajärjestelmään liittyvistä valtiontukitoimenpiteistä vuoden 2020 jälkeen annettujen suuntaviivojen tarkistaminen Jäsenvaltiot voivat korvata joillekin sähköä paljon kuluttaville käyttäjille osan EU:n päästökauppajärjestelmän aiheuttamista korkeammista sähkökuluista. Korvauksen tavoitteena on minimoida hiilivuodon riski, joka toteutuu, jos päästökustannukset aiheuttavat siirtymistä EU:sta kolmansiin maihin, joissa ei ole vastaavia rajoituksia. Korvauksia koskevia sääntöjä tarkistetaan, jotta voidaan varmistaa, että ne sopivat yhteen uuden vuosien 2021–2030 päästökauppajärjestelmän kanssa. (muu kuin säädös, ml. vaikutustenarviointi, Q4/2020)

4. Euroopan laajuisia energiaverkkoja koskevan asetuksen (TEN-E-asetus) tarkistaminen Aloitteella varmistetaan, että TEN-E-asetus on täysin yhdenmukainen Euroopan vihreän kehityksen ohjelman ja hiilestä irtautumista koskevien unionin pitkän aikavälin tavoitteiden kanssa ja edistää samalla sektoreiden ja markkinoiden yhdentymistä, energian toimitusvarmuutta ja kilpailua. (säädös, ml. vaikutustenarviointi, SEUT-sopimuksen 170–171 artikla, Q4/2020)

5. Tiettyjen vaarallisten aineiden käytön rajoittamisesta sähkö- ja elektroniikkalaitteissa annetun direktiivin 2011/65/EY (RoHS-direktiivi) arviointi RoHS-direktiivin arvioinnissa arvioidaan, miten tuloksellisesti ja tehokkaasti toimii menettely, jolla asetetaan rajoituksia ja myönnetään rajoituksia koskevia poikkeuksia. Siinä arvioidaan myös direktiivin yhdenmukaisuutta ja merkityksellisyyttä suhteessa muuhun EU:n lainsäädäntöön, erityisesti REACH-asetuksen ja ekosuunnitteludirektiivin arviointien valossa.

6. Romuajoneuvoista annetun direktiivin 2000/53/EU arviointi Romuajoneuvodirektiivin arvioinnissa arvioidaan sen vaikuttavuutta, tehokkuutta, johdonmukaisuutta muun lainsäädännön kanssa ja merkitystä kiertotaloutta, muoveja, resurssitehokkuutta, raaka-aineita jne. koskevien laajempien politiikkatavoitteiden kannalta.

7. Teollisuuden päästöistä annetun direktiivin 2010/75/EU arviointi Teollisuuspäästödirektiivin arvioinnissa arvioidaan sen vaikuttavuutta, tehokkuutta, EU:n tason lisäarvoa, johdonmukaisuutta muun lainsäädännön kanssa sekä merkitystä ilman, veden ja maaperän merkittävien (maatalous)teollisten saastelähteiden rajoittamisessa.

8. Laitonta puunkorjuuta koskevien EU:n sääntöjen toimivuustarkastus (EU:n puutavara-asetus, asetus (EU) N:o 995/2010 ja EU:n FLEGT-asetus (EY) N:o 2173/200) Toimivuustarkastuksessa arvioidaan asetusten vaikuttavuutta, tehokkuutta, johdonmukaisuutta, merkitystä ja EU:n lisäarvoa laittoman puunkorjuun torjumisessa maailmanlaajuisesti. Toimivuustarkastuksesta saadut kokemukset ovat hyödyllisiä arvioitaessa muiden hyödykkeiden kysyntäpuolen toimenpiteitä.

9. EU:n paristodirektiivin tarkistaminen Kuten paristodirektiivin arviointi- ja täytäntöönpanokertomuksissa todetaan, tarkistuksessa olisi pyrittävä ottamaan kierto paremmin huomioon, parantamaan kestävyyttä ja pysymään teknologian kehityksen tasalla. Tämä sisältyy myös akkuja koskevaan strategiseen toimintasuunnitelmaan. Direktiivistä laadittavien kertomusten päätelmien perusteella on aikomus joko muuttaa direktiiviä tai laatia ehdotus uudeksi asetukseksi, jolla direktiivi kumotaan. Tavoitteena on erityisesti antaa säännöksiä elinkaaren loppuvaiheesta ja kestävyyttä koskevista vaatimuksista. (säädös, ml. vaikutusten arviointi, Q4/2020)

10. Hormonaalisia haitta-aineita koskevan EU:n lainsäädännön toimivuustarkastus Hormonaaliset haitta-aineet ovat aineita, jotka muuttavat hormonijärjestelmän toimintaa ja vaikuttavat kielteisesti ihmisten ja eläinten terveyteen. Näitä aineita säännellään useilla EU:n toimenpiteillä. Toimivuustarkastuksessa arvioidaan, saavutetaanko näillä toimenpiteillä ihmisten terveyden ja ympäristön suojelua koskeva yleistavoite. Siinä arvioidaan EU:n lainsäädännön johdonmukaisuutta, vaikuttavuutta, tehokkuutta, merkitystä ja EU:n tason lisäarvoa keskittyen erityisesti kemikaalilainsäädännön johdonmukaisuuteen.

11. Kalastus- ja vesiviljelytuotteisiin EU:ssa sovellettavien kaupan pitämistä koskevien vaatimusten tarkistaminen* Tarkistuksella yksinkertaistetaan oikeudellista kehystä: yhdellä (EU-)asetuksella korvataan kolme asetusta, jotka nykyisellään koskevat myös vesiviljelytuotteita, avoimuutta ja kuluttajatiedotusta. (säädös, ml. vaikutustenarviointi, SEUT-sopimuksen 43 artikla, yhteinen kalastuspolitiikka, Q1/2021)

12. Kilpailukykyisen tavaraliikenteen eurooppalaisesta rautatieverkosta annetun asetuksen (EU) N:o 913/2010 arviointi

(Rautateiden tavaraliikennekäytäviä koskeva asetus) Rautatiekuljetusten lisääminen tavaraliikenteessä on keskeinen osa liikenteen hiilidioksidipäästöjen vähentämiseen tähtäävää EU:n politiikkaa, mutta siihen liittyy vaikeuksia. Rautateiden tavaraliikennekäytäviä koskevalla asetuksella pyritään parantamaan yhteistyötä ja koordinointia tiettyjen sellaisten käytävien osalta, joilla on erityistä potentiaalia kansainvälisen tavaraliikenteen kehittämisen kannalta.

Kilpailukykyisen tavaraliikenteen eurooppalaisesta rautatieverkosta annettu asetus (EU) N:o 913/2010 tuli voimaan vuonna 2010. Alkujaan perustettiin yhdeksän käytävää ja myöhemmin vielä kaksi. Arvioinnin tarkoituksena on antaa kattava yleiskuva asetuksen täytäntöönpanosta ja arvioida sen vaikutuksia. Siitä on hyötyä kartoitettaessa, mitä muita EU:n tason toimia tarvitaan rautateiden tavaraliikenteen edistämiseksi.

13. Torjunta-aineiden kestävää käyttöä koskevan direktiivin 2009/128/EY arviointi Arvioinnissa tarkastellaan muun muassa direktiivin avulla saavutettua edistystä torjunta-aineriippuvuuden vähentämisessä ja torjunta-aineiden vähäriskisten ja muiden kuin kemiallisten vaihtoehtojen käyttöönoton edistämisessä. Lisäksi harkitaan esimerkiksi torjunta-aineiden levityskaluston tarkastamista koskevien sääntöjen ja uusien virallista valvontaa koskevien sääntöjen yksinkertaistamismahdollisuuksia.

14. Eläinten hyvinvointia koskevan EU:n strategian (2012–2015) arviointi Arvioinnissa tarkastellaan, missä määrin eläinten hyvinvointia koskeva EU:n strategia on auttanut yksinkertaistamaan eläinten hyvinvointia koskevaa EU:n kehystä ja missä määrin sitä on vielä yksinkertaistettava, kun otetaan huomioon tarpeiden kehitys tällä alalla.

15. Kasvinsuojeluaineiden hyväksymisen ja torjunta-ainejäämien enimmäismäärien arviointi Arvioinnissa tarkastellaan kesäkuusta 2011 alkaen sovelletun kasvinsuojeluaineita koskevan asetuksen (EY) N:o 1107/2009 ja syyskuusta 2008 alkaen sovelletun torjunta-ainejäämien enimmäismääriä kaikissa jäsenvaltioissa koskevan asetuksen (EY) N:o 396/2005 täytäntöönpanoa ja toimivuutta. Siinä ehdotetaan mahdollisia tapoja tehostaa asetusten täytäntöönpanoa, jotta nykyistä sääntelykehystä voitaisiin yksinkertaistaa tai vahvistaa. Tavoitteena on esimerkiksi puuttua viivästyksiin ja lisätä avoimuutta, parantaa hyväksynnän vyöhykejärjestelmää ja lupien vastavuoroista tunnustamista, edistää kestävää kasvinsuojelua, vähäriskisiä ratkaisuja ja tehokasta riskinhallintaa sekä lisätä näiden asetusten ja muun EU:n lainsäädännön keskinäistä johdonmukaisuutta. Arvioinnissa tarkastellaan myös kysymyksiä, jotka on esitetty 7. kesäkuuta 2017 hyväksytyssä REFIT-foorumin lausunnossa XI.10.a monikäyttöisistä tai useista lähteistä peräisin olevista aineista (kloraatti) ja 14. maaliskuuta 2019 hyväksytyssä REFIT-foorumin lausunnossa XI.22.a kasvinsuojeluaineiden rekisteröinnistä.

16. Elintarvikkeita koskevista ravitsemus- ja terveysväitteistä annetun asetuksen (EY) N:o 1924/2006 arviointi, joka koskee kasvien ja kasvivalmisteiden ravintosisältöprofiilia ja terveysvaikutuksia koskevia väitteitä sekä niiden käyttöä elintarvikkeissa koskevaa yleistä sääntelykehystä4 Tässä arvioinnissa tarkastellaan kysymystä, joka on esitetty REFIT-foorumin lausunnossa XI.11.a-b ravintosisältöprofiilien vahvistamisesta. Arvioinnissa tarkastellaan nykytilanteen (ravintosisältöprofiileja ei ole määritetty EU:n tasolla) vaikutuksia. Siinä tarkastellaan, ovatko ravintosisältöprofiilit edelleen tarkoituksenmukaisia, perusteltuja ja riittäviä ravitsemus- ja terveysväitteistä annetun asetuksen tavoitteiden saavuttamiseksi. Arvioinnin tuloksia odotetaan myös niiden kysymysten käsittelemiseksi, joita yritykset ovat tuoneet esiin perinteisiä kasvirohdosvalmisteita koskevasta direktiivistä ja jotka sisältyvät REFIT-foorumin lausuntoon XI.6.a-b .

17. Elintarvikekontaktimateriaalien arviointi Arvioinnissa tarkastellaan voimassaolevan elintarvikekontaktimateriaaleja koskevan EU:n lainsäädännön kaikkia näkökohtia, myös tiettyjä EU:n tason toimenpiteitä varten tällä hetkellä vaadittavan vaatimustenmukaisuusilmoituksen tehokkuutta. Arvioinnin perusteella komissio harkitsee, tarvitaanko EU:n tasolla lisätoimia. Tässä yhteydessä tarkastellaan monenlaisia kysymyksiä, kuten REFIT-foorumin lausuntoa XI.1a , jossa suositellaan yhteistä eurooppalaista vaatimusta kaikentyyppisten elintarvikekontaktimateriaalien vaatimustenmukaisuuden ilmoittamiseksi.

18. Yhdenmukaistetuista jokitiedotuspalveluista (RIS) Euroopan yhteisön sisävesillä annetun direktiivin 2005/44/EY arviointi Jokitiedotuspalveluissa (RIS) hyödynnetään tieto- ja viestintätekniikkaa sisävesiliikenteen turvallisuuden, tehokkuuden ja ympäristöystävällisyyden tukemiseksi. RIS-direktiivissä säädetään vähimmäisvaatimuksista ja teknisistä eritelmistä, joita sovelletaan jokitiedotuspalvelujen tarjoamiseen ja toteuttamiseen, jotta voidaan varmistaa jäsenvaltioiden RIS-järjestelmien yhdenmukaisuus, yhteentoimivuus ja rajatylittävä yhteensopivuus vähintään luokkaan IV kuuluvien vesiväylien osalta. Arvioinnissa tarkastellaan direktiivin täytäntöönpanoa ja alan viimeaikaista organisatorista ja teknologista, etenkin digitaaliteknologian, kehitystä. Siinä arvioidaan myös yksinkertaistamismahdollisuuksia direktiivin mukaisten teknisten eritelmien päivitysprosessissa.

Euroopan digitaalinen valmius

19. Komission kertomus Euroopan parlamentille ja neuvostolle sähköisestä tunnistamisesta ja sähköisiin transaktioihin liittyvistä luottamuspalveluista sisämarkkinoilla annetun asetuksen (EU) N:o 910/2014 (eIDAS-asetus) soveltamisesta Komissio antaa Euroopan parlamentille ja neuvostolle kertomuksen asetuksen (EU) N:o 910/2014 soveltamisesta asetuksen 49 artiklan mukaisesti 1. heinäkuuta 2020 mennessä. Kertomuksessa arvioidaan, soveltuuko eIDAS-järjestelmä edelleen tavoiteltujen tulosten ja vaikutusten saavuttamiseen, ja siinä voidaan määrittää mahdollisia lisätoimia sääntelyn toimivuuden parantamiseksi. Komissio toteuttaa arvioinnin paremman sääntelyn suuntaviivojen mukaisesti niin että siihen liittyy myös julkinen ja kohdennettu sidosryhmien kuuleminen.

20. Laajakaistayhteyksien kustannusten vähentämisestä annetun direktiivin (direktiivi 2014/61/EU) uudelleentarkastelu Tarkistuksella pyritään vähentämään tarpeetonta ja kallista hallinnollista rasitetta, joka voi merkittävästi haitata ja viivästyttää verkon käyttöönottoa. Sillä pyritään parantamaan nykyistä toimenpidettä yksinkertaistamalla lupia ja menettelyjä tai tekemällä kaivuu- ja rakennustöistä sujuvampia parantamalla koordinointia muiden infrastruktuuritöiden kanssa (tiet, energia jne.). Tämä voi tarjota merkittävän mahdollisuuden uuteen lainsäädäntöön, jolla vähennetään alan hallinnollista taakkaa yleisesti.

21. Sisämarkkinoita ja rajat ylittävää sähköistä kaupankäyntiä koskevan asetuksen (geoblokkaus) uudelleentarkastelu Komissio raportoi tämän asetuksen arvioinnista Euroopan parlamentille, neuvostolle ja Euroopan talous- ja sosiaalikomitealle. Komissio ottaa huomioon asetuksen yleisen vaikutuksen sisämarkkinoihin ja rajat ylittävään sähköiseen kaupankäyntiin, erityisesti myös erilaisten sovellettavien kuluttajasopimusoikeutta koskevien sääntelyjärjestelmien olemassaolosta elinkeinonharjoittajille mahdollisesti aiheutuvan hallinnollisten ja taloudellisten rasitteiden lisääntymisen.

22. Kulttuuriaineiston digitoinnista ja sähköisestä saatavuudesta sekä digitaalisesta säilyttämisestä annetun suosituksen (2011/711/EU) tarkistus* Meneillään olevassa arvioinnissa tarkastellaan yhtä tärkeimmistä politiikkavälineistä kulttuuriaineiston digitoinnin ja sähköisen saatavuuden sekä digitaalisen säilyttämisen alalla. Sen tavoitteena on koota sidosryhmien näkemyksiä siitä, tarvitseeko suositusta päivittää, jotta sillä voitaisiin ottaa paremmin huomioon kansalaisten tarpeet ja varmistaa, että Euroopan kulttuuriperinnön tarjoamia mahdollisuuksia hyödynnetään Euroopassa nykyistä laajemmin.

Tarkistuksessa tarkastellaan näitä näkökohtia tekniikan nykysuuntausten ja alan tarpeiden valossa.

23. Valtiontukiuudistusta koskevan vuoden 2012 paketin, rautatieliikenteen suuntaviivojen ja lyhytaikaisista vientiluottovakuutuksista annetun tiedonannon toimivuustarkastus Valtiontukiuudistuksen vuoksi 96 prosenttia uusista toteutetuista tukitoimenpiteistä on nykyisin kansallisten viranomaisten vastuulla. Tämä mahdollistaa nopeamman täytäntöönpanon jäsenvaltioissa ja ”suurissa asioissa suuri ja pienissä asioissa pieni” -periaatteen noudattamisen valtiontukien valvonnassa. Meneillään olevassa toimivuustarkastuksessa pyritään muun muassa arvioimaan, miten nykyinen järjestelmä on auttanut vähentämään hallinnollista rasitetta ja voitaisiinko valtiontukisääntöjä edelleen virtaviivaistaa ja yksinkertaistaa.

24. Vertikaalisen ryhmäpoikkeusasetuksen arviointi Vertikaalisen ryhmäpoikkeusasetuksen ja vertikaalisia rajoituksia koskevien suuntaviivojen meneillään olevassa arvioinnissa pyritään erityisesti arvioimaan, miten hyvin nykyinen järjestelmä on saavuttanut tavoitteensa eli tarjonnut sellaisille vertikaalisille sopimuksille, jotka kokonaisuutena tarkastellen parantavat tehokkuutta, poikkeuksen kilpailulainsäädännön soveltamisesta ja luonut siten oikeusvarmuutta ja vähentänyt sidosryhmille sääntöjen noudattamisesta aiheutuvia kustannuksia. Arvioinnissa kartoitetaan myös sellaisia aloja, joilla nykyinen järjestelmä ei välttämättä täysin vastaa markkinoiden kehitystä, ja mahdollisia puutteita, jotka ovat saattaneet aiheuttaa oikeusvarmuuden puutetta ja epäjohdonmukaisuutta vertikaalisten sääntöjen täytäntöönpanossa eri jäsenvaltioissa ja siten lisätä sidosryhmille sääntöjen noudattamisesta aiheutuvia kustannuksia.

25. EU:n sulautumien valvonnan menettely- ja toimivaltanäkökohtien arviointi Meneillään olevassa arvioinnissa keskitytään yksinkertaistamiseen ja byrokratian vähentämiseen tarpeen mukaan, käsittelypaikan siirtojärjestelmän virtaviivaistamiseen ja muihin teknisiin parannuksiin. Lisäksi arvioinnissa otetaan huomioon hiljattain käyty keskustelu EU:n sulautuma-asetuksessa säädettyjen, puhtaasti liikevaihtoon perustuvien toimivaltaa koskevien raja-arvojen toimivuudesta ja pyritään arvioimaan, voidaanko niillä kattaa kaikki liiketoimet, joilla saattaa olla vaikutusta sisämarkkinoihin.

26. Yleisen ryhmäpoikkeusasetuksen kohdennettu muuttaminen EU:n rahoitusohjelmien osalta Komissio aikoo muuttaa yleistä ryhmäpoikkeusasetusta kohdennetusti seuraavan monivuotisen rahoituskehyksen yhteydessä. Ehdotuksella varmistetaan, että jäsenvaltioiden varoista tai kansallisella tasolla hallinnoiduista ERI-rahastoista saatavaa kansallista rahoitusta ja keskitetysti hallinnoitua EU:n rahoitusta voidaan yhdistää saumattomasti seuraavissa: InvestEU-rahastosta tuetut rahoitustuotteet; huippuosaamismerkin saaneet Horisontti 2020- tai Horisontti Eurooppa -puiteohjelman tutkimus-, kehitys- ja innovointihankkeet sekä näiden puiteohjelmien yhteisrahoitetut hankkeet ja ryhmätyöskentelytoimet; ja Euroopan alueellisen yhteistyön hankkeet. (Q3/2020)

27. Konsortioiden ryhmäpoikkeusasetus (poikkeus SEUT-sopimuksen 101 artiklasta tietyntyyppisten konttialusvarustamoiden yhteistyösopimusten osalta) Konsortioiden ryhmäpoikkeusasetuksen voimassaolon jatkaminen neljällä vuodella helpottaa jatkossakin sen analysointia, noudattavatko konsortiot kilpailusääntöjä, vähentää riippuvuutta ulkopuolisesta neuvonnasta ja pienentää oikeudellisia kustannuksia.

28. Pienjännitedirektiivin 2014/35/EU arviointi Pienjännitedirektiivillä varmistetaan, että tietyllä jännitealueella toimivat sähkölaitteet ovat hyvin suojattuja Euroopan kansalaisten turvaksi ja ne saavat täyden hyödyn sisämarkkinoista. Direktiiviä on sovellettu 20. huhtikuuta 2016 alkaen. Arvioinnissa on tarkoitus tarkastella, soveltuuko direktiivi tarkoitukseensa vaikuttavuuden, tehokkuuden, merkityksen, johdonmukaisuuden ja EU:n lisäarvon kannalta. Komissio arvioi direktiivin toimivuutta koskevien päätelmien perusteella, mitkä toimet voivat olla jatkossa tarpeen direktiivin toimivuuden parantamiseksi.

29. Postipalveludirektiivin 97/67/EY arviointi* Postialalla on käynnissä merkittäviä digitalisaatiosta johtuvia muutoksia. Postipalveludirektiivi (97/67/EY) annettiin vuonna 1997, ja sitä tarkistettiin vuosina 2002 ja 2008. Direktiivin soveltamista koskevaan kertomukseen liitetään arviointi, jossa tarkastellaan, onko direktiivi edelleen tarkoituksenmukainen ja tulevaisuudenkestävä.

30. Pk-yrityksen määritelmän arviointi Aloite koskee komission suositusta mikroyritysten sekä pienten ja keskisuurten yritysten määritelmästä (2003/361/EY). Siinä esitetään perusteet sen määrittämiseksi, onko yritys pk-yritys (henkilöstömäärä, liikevaihto/taseen loppusumma ja riippumattomuus), ja sitä on sovellettu 1. tammikuuta 2005 alkaen, jolloin sillä korvattiin suositus 96/280/EY. Koska suositukseen viitataan yli sadassa EU:n säädöksessä monilta EU:n politiikkojen aloilta, mukaan lukien valtiontuet, myös nämä viittaukset on korvattava uudella suosituksella.

31. Konedirektiivin 2006/42/EY tarkistus* Aloitteella pyritään

i) pienentämään uuden teknologian tuomia riskejä mahdollistaen samalla teknisen edistyksen;

ii) yksinkertaistamaan dokumentointivaatimuksia sallimalla digitaalisen muodon, mikä vähentää talouden toimijoiden hallinnollista rasitetta ja ympäristökustannuksia;iii) parantamaan direktiivin tekstissä tiettyjen keskeisten käsitteiden ja määritelmien oikeudellista selkeyttä;

iv) varmistamaan johdonmukaisuus muiden tuotteita koskevien direktiivien ja asetusten kanssa ja parantamaan lainsäädännön täytäntöönpanoa mukauttamalla direktiivi uuteen lainsäädäntökehykseen;

v) pienentämään kustannuksia, joita aiheutuu direktiivin saattamisesta osaksi kansallista lainsäädäntöä, muuttamalla se asetukseksi.

(säädös, ml. vaikutustenarviointi, SEUT-sopimuksen 114 artikla, Q1/2021)

32. Mallisuojaa koskevan EU:n lainsäädännön arviointi Arvioinnin tarkoituksena on analysoida, miten voimassaoleva mallisuojaa koskeva EU:n lainsäädäntö on saavuttanut tavoitteensa tehokkuuden, vaikuttavuuden, merkityksen, johdonmukaisuuden ja EU:n tasolla saatavan lisäarvon osalta. Arvioinnista saadaan selkeät viitteet siitä, missä määrin kyseistä lainsäädäntöä pidetään edelleen tarkoituksenmukaisena. Arvioinnissa kartoitetaan mahdollisuuksia yksinkertaistaa rekisteröintimenettelyjä, jotta voidaan helpottaa mallisuojan hyödyntämistä EU:ssa ja mahdollisesti pienentää kustannuksia ja hallinnollista rasitetta yritysten, suunnittelijoiden ja pk-yritysten hyödyksi.

33. Ajokorttidirektiivin 2006/126/EY arviointi* Jälkiarvioinnissa arvioidaan, miten hyvin direktiivi on parantanut liikenneturvallisuutta, helpottanut vapaata liikkuvuutta ja vähentänyt petosten mahdollisuutta. Siinä tarkastellaan myös teknistä kehitystä esimerkiksi ajoneuvojen ja digitalisoinnin osalta (digitaaliset luvat).

Ihmisten hyväksi toimiva talous

34. Yhdenmukaiset pyöristämissäännöt (eurometallirahojen viimeaikaista kehitystä koskevan kertomuksen COM(2018) 787 final/2 jatkotoimi)* Arvioidaan yhden ja kahden eurosentin kolikoiden käyttöä ja mahdollisuutta ottaa käyttöön yhteiset pyöristämissäännöt. Mahdollisessa ehdotuksessa otettaisiin käyttöön yhteiset pyöristämissäännöt yhden ja kahden eurosentin kolikoiden käyttöön liittyvien haasteiden ratkaisemiseksi (säädös, ml. vaikutustenarviointi, SEUT-sopimuksen 133 artikla, Q4/2021).

35. Yritysraportointia koskeva toimivuustarkastus Toimivuustarkastuksen tavoitteena on arvioida, täyttääkö yritysten säännöllistä ja julkista raportointia koskeva EU:n lainsäädäntö edelleen sidosryhmien tiedontarpeen yritysten toiminnasta, tuloksista, riskeistä ja vaikutuksista.

36. Huumausaineiden lähtöaineiden kauppaa koskevan lainsäädännön arviointi Huumausaineiden lähtöaineita koskevia asetuksia (EY) N:o 273/2004 ja (EY) N:o 111/2005 arvioidaan sen valossa, että niiden tavoitteena on perustaa huumausaineiden lähtöaineiden kaupan seurantaa ja valvontaa varten järjestelmä, jolla estetään näiden aineiden kulkeutuminen laillisesta toimitusketjusta laittomien huumausaineiden tuotantoon. Näiden kahden asetuksen lisäksi arviointi kattaa niihin liittyvät säädökset, delegoidun asetuksen (EU) 2015/1011 ja täytäntöönpanoasetuksen (EU) 2015/1013.

37. Keskinäistä avunantoa tulliasioissa koskevan asetuksen (EY) N:o 515/97 arviointi* Asetuksella (EY) N:o 515/97 varmistetaan EU:n tullilainsäädännön moitteeton soveltaminen. Asetuksen (EY) N:o 515/97 vuoden 2015 tarkistuksen jälkeen on tapahtunut uutta kehitystä (kuten uusi tietosuojajärjestelmä, uudenlaisia petosriskejä). Arvioinnissa tarkastellaan asetuksen (EY) N:o 515/97 yleistä toimivuutta muun muassa kohdennetun kuulemisen avulla.

Vahvempi EU maailmannäyttämöllä

38. EU:n ja Euromed-maiden (Tunisia, Marokko, Egypti, Jordania, Algeria ja Libanon) kuuden assosiaatiosopimuksen kauppaa koskevan pilarin arviointi* Arvioinnissa saatetaan havaita mahdollisuuksia menettelyjen virtaviivaistamiseen, millä voisi olla mahdollista pienentää kustannuksia ja hallinnollista rasitetta ja yksinkertaistaa prosesseja. Tätä mahdollista etua voitaisiin hyödyntää myös sopimuksen tulevissa uudelleenneuvotteluissa tai sopimusneuvotteluissa muiden maiden kanssa.

39. Cariforum-talouskumppanuussopimuksen täytäntöönpanon arviointi* Arvioinnissa saatetaan havaita mahdollisuuksia menettelyjen virtaviivaistamiseen, millä voisi olla mahdollista pienentää kustannuksia ja hallinnollista rasitetta ja yksinkertaistaa prosesseja. Tätä mahdollista etua voitaisiin hyödyntää myös sopimuksen tulevissa uudelleenneuvotteluissa tai sopimusneuvotteluissa muiden maiden kanssa.

40. Kidutusvälineiden kaupan kielto Tarkistetaan asetusta (EU) 2019/125, joka koskee tiettyjen sellaisten tavaroiden kauppaa, joita voidaan käyttää kuolemanrangaistuksen täytäntöönpanoon, kidutukseen ja muuhun julmaan, epäinhimilliseen tai halventavaan kohteluun tai rankaisemiseen (kidutuksen vastainen asetus).

Kidutuksen vastaisen asetuksen 32 artiklan mukaan komissio tarkastelee sen täytäntöönpanoa 31. heinäkuuta 2020 mennessä ja sen jälkeen viiden vuoden välein. Komissio päättää heinäkuuhun 2020 mennessä hyväksyttävän tarkastelukertomuksen perusteella, olisiko asetukseen ehdotettava muutoksia. Ottamatta vielä kantaa uudelleentarkastelun tuloksiin on mahdollista, että harkittavaksi voisi tulla esimerkiksi raportointivaatimusten tai tietojenvaihdon yksinkertaistaminen kunhan samalla varmistetaan, että kyseisiin tavaroihin sovelletaan edelleen tehokkaita rajoituksia.

Eurooppalaisen elämäntavan edistäminen

41. Lastenlääkkeistä annetun asetuksen (EY) N:o 1901/2006 ja harvinaislääkkeistä annetun asetuksen (EY) N:o 141/2000 arviointi Tällä arvioinnilla on merkitystä EU:n tulevan lääkealan strategian valmistelussa. Arvioinnissa tarkastellaan saatavilla olevan näytön perusteella harvinais- ja lastenlääkkeitä koskevien asetusten vahvuuksia ja heikkouksia sekä erikseen että yhdessä. Arvioinnissa keskitytään muun muassa tuotteisiin, jotka on tarkoitettu lääketieteellisiin tarpeisiin, joihin ei ole vastattu, ja siihen, miten voimassaolevan lainsäädännön tarjoamia kannustimia on käytetty.

Uutta vauhtia eurooppalaiselle demokratialle

42. Komission ehdotus kulutusluottosopimuksista annetun direktiivin 2008/48/EY tarkistamisesta* Meneillään olevassa direktiivin arvioinnissa keskitytään saavutettuun edistykseen sekä direktiivistä koituviin kustannuksiin ja hyötyihin. Siinä tarkastellaan myös sitä, vastaavatko direktiivin alkuperäiset tavoitteet ja keinot nykyisiä tarpeita, ja sitä, miten direktiivi toimii yhdessä muiden säädösten kanssa ja onko EU:n tason toimista ollut hyötyä. Arvioinnin tulosten perusteella uudelleentarkastelu voi johtaa parempaan kuluttajatiedotukseen ja kulutusluottojen ymmärtämiseen tavalla, jossa otetaan huomioon tällaisten tuotteiden tarjonnan digitalisointi. Tavoitteena on parantaa kuluttajien suojaa erityisesti verkossa leviäviltä vastuuttomilta luotonantokäytännöiltä. (säädös, ml. vaikutustenarviointi, SEUT-sopimuksen 114 artikla, Q2/2021)

43. Komission ehdotus kuluttajille tarkoitettujen rahoituspalvelujen etämyynnistä annetun direktiivin 2002/65/EY tarkistamisesta* Meneillään olevassa arvioinnissa tarkastellaan, onko alkuperäiset tavoitteet saavutettu, miten direktiivi toimii kustannustehokkuuden, rasitteen vähentämisen ja yksinkertaistamisen näkökulmasta ja miten se toimii yhdessä muun vähittäisrahoituspalveluja, kuluttajansuojaa ja tietosuojaa koskevan lainsäädännön kanssa. Analyysissä arvioidaan, vastaavatko direktiivin keinot alkuperäisiä ja nykyisiä tarpeita ja tuottaako se lisäarvoa EU:n tasolla. Arvioinnin tulosten perusteella uudelleentarkastelu voi johtaa parempaan vähittäisrahoituspalvelujen ymmärtämiseen tavalla, jossa otetaan huomioon tällaisten tuotteiden tarjonnan digitalisointi. Tavoitteena on parantaa kuluttajien suojaa erityisesti verkossa leviäviltä vastuuttomilta luotonantokäytännöiltä. (säädös, ml. vaikutustenarviointi, SEUT-sopimuksen 114 artikla, Q4/2021)